Pegasusbroen er en klapbro over kanalen mellem Caen og havet i nærheden af Ouistreham i Frankrig. Broen, som også kaldes Bénouville broen efter den nærliggende landsby var et vigtigt mål i Operation Tonga. Enheder landede med svævefly få meter fra broen under invasionen i Normandiet kort efter midnat om natten mellem 5. – 6. juni 1944. Den fik sit navn til ære for denne operation. Navnet stammer fra det skulderemblem, som de britiske angribere bar, hvilket var den flyvende hest Pegasus. Denne særlige bro er et eksempel på en særlig type klapbro – en "rullende klapbro" idet den ikke drejer omkring et punkt, men i stedet bruger et tandstangsmekanisme.  Slaget om broen Om natten mellem den 5. og 6. juni landede en styrke på 181 mand under kommando af Major John Howard i seks Horsa svævefly for at erobre Pegasus-broen sammen med "Horsa-broen", nogle få hundrede meter mod øst over Orne-floden. Styrken bestod af elementer af B- og D-kompagnierne i 2. bataljon af Oxfordshire and Buckinghamshire Light Infantry, en deling fra B-kompagniet i Royal Engineers samt folk fra svæveflyverregimentet. Målet for denne aktion var at forhindre tyske kampvogne i at krydse broerne og angribe den østlige flanke under landgangen ved Sword Beach. Fem af svæveflyene landede 35 meter fra deres mål kl. 0:16. Angriberne strømmede ud af deres ramponerede svævefly og overraskede fuldstændig de tyske forsvarere. Broerne blev erobret i løbet af 10 minutter. Angriberne mistede to mand ved angrebet: løjtnant Denholm Brotheridge og underkorporal Fred Greenhalgh. Greenhalgh druknede da hans svævefly landede. Løjtnant Brotheridge blev dermed den første allierede soldat, som døde i kamp på D-dag. Et svævefly, som havde fået til opgave at deltage i erobringen af Horsa-broen landede ved broen over floden Dives, 11 km borte. De fleste soldater fra dette svævefly gik gennem de tyske linjer til landsbyen Ranville, hvor de til sidst blev genforenet med de britiske styrker. Ox & Bucks regimentet blev en halv time efter landingen forstærket med 7. bataljon fra faldskærmsregimentet og fik forbindelse med styrkerne fra landgangen da Lord Lovats britiske kommandosoldater nåede frem i løbet af formiddagen.  I dag Soldaterne som døde i disse aktioner er for de flestes vedkommende begravet på kirkegården i den nærliggende Ranville. Løjtnant Brotheridges grav, som ligger på pladsen ved siden af kirkegården har en mindeplade, som blev opsat af familien Gondrée, hvis hus nær Pegasus Broen var det første der blev befriet på D-dag. Det findes stadig og rummer i dag en cafe og et lille museum, der sælger souvenirs. Arlette Gondrée, som nu driver Café Gondrée, var en lille pige, som boede i huset, da det blev befriet. En ny bro er siden blev bygget. Den blev tegnet af Spie Batignolles og stod færdig i 1994. Den gamle Pegasusbro er opstillet ved det nærliggende museum om angrebet på Pegasusbroen.  I folkelig kultur Begivenhederne ved Pegasus broen indgår i filmen Den Længste Dag. Rollen som major Howard blev spillet af Richard Todd, som selv deltog i forsvaret af Pegasus broen idet han var efterretningsofficer i 7. faldskærmsbataljon på D-dag. Videospillet Call of Duty indeholder et niveau om erobringen og forsvaret af Pegasus broen. Brætspillet Advanced Squad Leader har et historik model, som drejer sig om begivenhederne den 6. juni, som starter med det indledende svæveflyangreb og slutter med at The Royal Warwickshires ankommer. Denne aktion er det første scenarie i brætspillet Memoir '44.